REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/155-14

1. jul 2014. godine

B e o g r a d

 Z A P I S N I K

 OSME SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 30. JUNA 2014. GODINE

Sednica je počela u 11,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Đorđe Stojšić, Zoran Antić, Milan Kovačević, Miodrag Nikolić,Žarko Bogatinović, Milija Miletić, Goran Ćirić, Jovan Marković, Velimir Stanojević, Arpad Fremond, Sabina Dazdarević kao i Milan Latković, zamenik člana Odbora.

Sednici nisu prisustvovali članovi Odbora: Veroljub Matić, Milan Korać, Dušan Petrović.

Pored članova Odbora sednici je prisustvovao i narodni poslanik prof. dr Marko Atlagić.

Na sednici su bili prisustni: predstavnici Ministarstva poljoprivrede i zaštite životne sredine: Nenad Katanić, pomoćnik ministra, Zoran Rajić, državni sekretar, Željko Radošević, državni sekretar, Vladislav Krsmanović, direktor Uprave za agrarna plaćanja, Žarko Radat, pomoćnik direktoraUprave za agrarna plaćanja, Marija Mitrović, Uprava za poljoprivredno zemljište, Siniša Kotur, Uprava za veterinu, Sanja Čelebićanin, Uprava za veterinu, Slobodan Šibalić, Uprava za veterinu; Dragan Glamočić, savetnik premijera za sektor poljoprivrede; Radoš Railić, predsednik Upravnog odbora, Veterinarska komora Srbije; Zlatan Đurić,Unija poljoprivrednih proizvođa iz Sremske Mitrovice; Goran Puača, zamenik predsednika UO, Asocijacija poljoprivrednika, Mikloš Nađ, Savez agrarnih udruženja Vojvodine kao i predstavnici sredstava javnog informisanja.

Većinom glasova usvojen je sledeći

 Dnevni red

1. Razmatranje informacije o nenamenskom trošenju sredstava za podsticaje (subvencije, premije, regresi) u poljoprivrednoj proizvodnji;
2. Izveštaj o merama preduzetim povodom zaključaka Odbora od 20. juna 2014. godine o stanju u stočarstvu, veterini i aktuelnoj situaciji sa izvozom mesa u zemlje Carinskog saveza (Rusija, Belorusija, Kazahstan);
3. Razno.

Prva tačka dnevnog reda - **Razmatranje informacije o nenamenskom trošenju sredstava za podsticaje (subvencije, premije, regresi) u poljoprivrednoj proizvodnji**

U uvodnom izlaganju, predsednik Odbora, Marijan Rističević, je istakao da na osnovu dostavljene dokumentacije od strane Ministarstva poljoprivrede i zaštite životne sredine, postoje indicije da je bilo zloupotreba u nenamenskom trošenju sredstava za podsticaje (subvencije, premije, regresi) u poljoprivrednoj proizvodnji. Rističević je posebno naglasio sledeće oblasti u kojima su bile vršene zloupotrene: voćarstvo, vinogradarstvo, ratarstvo (davanje državnog zemljišta u podzakup), stočarstvo i veterinarstvo; sredstava za ruralni razvoj po pitanju raznih monitoringa. Predsednik Odbora je ukazao na zloupotrebe iz 2007. godine Vinarije Živković, koja je u to vreme bila u vlasništvu bivšeg premijera Zorana Živkovića, navodeći da će taj slučaj koštati Srbiju oko milion evra. Po njegovim rečima Ministarstvo poljoprivrede isplatilo Vinariji Živković subvenciju za sadnju vinove loze u vrednosti od 525.000 evra, i to za parcele koje je Zoran Živković zakupio osam meseci kasnije. Prema njegovim rečima, Zoran Živković je u vreme kada je trebalo obavljati sadnju, u proleće 2007, imao u posedu parcelu od jednog hektara u opštini Merošina, i nije imao registrovano poljoprivredno gazdinstvo, a subvencije koje je uzeo su bile tršene u opštini Inđija. Posle tri godine vinarija je prodata preduzeću MK-Agrounija, u vlasništvu Miodraga Kostića. Rističević je istakao da će građane Srbije taj slučaj koštati dodatnih 500.000 evra koji će biti isplaćeni kao novčana nadoknada naslednicima Svetozara Jakšića iz Krčedina, jer je zemljište predmet restitucije. Takođe je utvrđeno da je fitosanitarna inspekcija Ministarstva poljoprivrede i zaštite životne sredine prilikom pregleda parcele 1.11.2007. godine, koja je data u zakup vinariji Živković, ustanovila da je izvršena sadnja na tom vinogradu, a da vinarija Živković ima korisničko pravo po ugovoru o korišćenju, što po rečima Rističevića nije bilo tačno, jer je ugovor o zakupu sklopljen 7.11.2007. godine, a zemljište je zakupljeno na 5 godina za ratarenje.

Na kraju rasprave, članovi Odbora su se složili da se celokupna dokumentacija o nenamenskom trošenju sredstava za podsticaje (subvencije, premije, regresi) u poljoprivrednoj proizvodnji prosledi nadležnim organima na dalje postupanje.

 Državni sekretar Ministarstva poljoprivrede i zaštite životne sredine Željko Urošević pročitao je pismo ministarke poljoprivrede i zaštite životne sredine Snežane Bogosavljević Bošković kojim je izrazila spremnost da zajedno sa članovima Odbora u narednom periodu razmotri zloupotrebe trošenja sredstava iz agrarnog budžeta i iznađu načini kako da se ovakve zloupotrebe spreče. Takođe je ukazao na podatak da Odeljenje poljoprivredne inspekcije i Odsek poljoprivredne inspekcije za kontrolu podsticajnih sredstava u poljoprivredi, organskoj proizvodnji i stočarstvu, u periodu od 1.1.2014. do 27.6.2014. je izvršilo 2399 kontrole, od čega je 1615 kontrola bilo direktno u vezi sa korišćenjem podsticajnih sredstava. Zbog raznih nepravilnosti, izvršena je obustava ispate podsticajnih sredstava u iznosu oko 13 miliona dinara. Po njegovim rečima, u poljoprivrednoj inspekciji radi 101 inspektor, što je nedovoljan broj za efikasan rad službe.

Pomoćnik ministra poljoprivrede nadležan za poljoprivrednu politiku Nenad Katanić pozvao je članove Odbora da pomognu predstavnicima Ministarstva u edukaciji poljoprivrednih proizvođača kako da unaprede proizvodnju, jer, kako je istakao, glavni problem srpske poljoprivrede predstavlja ekstenzivan način proizvodnje na malim površinama što proizvode čini nekonkurentnim za plasman na druga tržišta. Takođe je istakao da su ove godine podsticaji u stočarstu povećani, a da postojeći Zakon o podsticajima u poljoprivredi i ruralnom razvoju i Zakon o poljoprivrednom zemljištu bliže propisuju ko sve ima pravo na podsticaje.

Državni sekretar, Zoran Rajić, je istakao da je Nacionalna strategija razvoja poljoprivrede (2014-2024 godina) završena i uskoro se očekuje njeno usvajanje na Vladi.

Vladislav Krsmanović, direktor Uprave za agrarna plaćanja, je ukazao da se Uprava bavi administrativnom obradom podataka i utvrđivanja prava na subvencije i donošenjem odluke da li će neki poljoprivredni proizvođač na osnovu dokumentacije i inspekcijske kontrole ostvariti pravo na subvencije ili ne. Po njegovim rečima, sadašnji propisi su jasniji i strožiji u odnosu na ranije propise, tako da je mogućnost zloupotreba bilo koje vrste svedena na minimum.

Članovi Odbora su na podnete izveštaje izložili svoje sugestije i jednoglasno usvojili

Z A K Lj U Č A K

1. Odbor je na osnovu početne dosta šture dokumentacije zaključio da je zloupotreba od strane korisnika nedvosmisleno bilo u prethodnih 10 godinai to zloupotrebe sredstava koja su plasirana iz agrarnog budžeta u vidu plasma za različite namene.
2. Odbor je na osnovu prve dokumentacije uvideo da je bilo zloupotreba u podsticajima voćarstvu, vinogradarstvu i drugim zasadima, od strane korisnika, a posebno zabrinjava dokumentovan slučaj vinarije Živković i podizanja zasada vinograda u poljoprivrednom preduzeću Erdevik.
3. Odbor je u raspravi takođe konstatovao nepravilnosti prilikom povlačenja premija i podsticaja u stočarstvu. Uvećavan je i prikazivan veći broj grla što na gazdinstvima , što na klanju kao i u prikazivanju pružanja veterinarskih mera.
4. Odbor je takođe, na osnovu, primedbi zemljoradnika, uvideo da je bilo zloupotreba sredstava za podsticaje, subvencije i regrese u ratarstvu gde postoje ogromne anomalije prilikom korišćenja subvencija za gazdinstva koja fiktivno vrše zakup poljoprivrednog zemljišta u državnoj svojini na velikim površinama, koje ustupaju velikim gazdinstvima zajedno sa podsticajnim sredstvima, a ponekad i delom povraćenog PDV, a takav način nije dopušten, ali za sada nije sankcionisan niti su poljoprivredne inspekcije u dovoljnoj meri sankcionisale nepravilnosti oko davanja zemljišta u podzakup od strane zakupaca.
5. Odbor je takođe, na osnovu inicijalne dokumentacije mogao da zaključi da su u oblasti pružanja veterinarskih usluga izvršene mnoge isplate koje su sumnjive ili suprotne zakonu. Uvećavan je broj grla u primeni mera u oblasti veterine, vršene su sumnjive isplate za uništavanje svinja zaraženih KKS ( klasičnom kugom svinja). Plaćane su usluge za neizvšeni monitorng i labaratorijske usluge.
6. Odbor će u cilju celovitog sagledavanja upotrebe sredstava za podsticaje, ruralni razvoj, i sredstava isplaćenih iz budžeta Ministarstva poljoprivrede izabrati pododbor za utvrđivanje pravilnosti utroška tih sredstava, a od nadležnih organa i službi u Vladi i Ministarstvu poljoprivrede i zaštite životne sredine, AP Vojvodini, lokalnoj samoupravi zatražiti saradnju i pravo na uvid u dokumentaciju.
7. Odbor će uputiti dopis službama i Vladi Republike Srbije da po mišljenju Odbora, Ministarstvo poljoprivrede i zaštite životne sredine preduzme sveobuhvatne i odgovarajuće aktivnosti, u vezi rešavanja spora sa Ruskom federacijom i Carinskim savezom.
8. Odbor i dalje zahteva da se ispita eventualna odgovornost funkcionera i službenika Ministarstva poljoprivrede i zaštite životne sredine zbog eventualnog nepreduzimanja adekvatnih mera povodom delimične zabrane izvoza mesa i proizvoda od mesa u Rusku federaciju i Carinski savez; jer se problem produbljava pronalaženjem, od strane ruskih nadležnih službi, bakterije *listeria*u pošiljci mesa iz Srbije, a što je saopšteno od ruske strane 23.6.2014 godine.
9. Odbor preporučuje našim organima i službama, a koje zastupaju Carinski savez- Rusija, Belorusija, Kazahstan, zajedničku kontrolu naših izvoznika mesa u cilju vraćanja poverenja i ukidanja zabrane izvoza proizvoda od mesa ( svinjetina, govedina, konjetina...)
10. Odbor zahteva da se od strane nadležnih iz Ministarstva poljoprivrede dostavi tumačenje o tome da li su novim Pravilnikom o kvalitetu stočne hrane dozvoljene veće koncentracije olova, arsena, žive, kadmijuma... i za koliko po mg/kg/l?
11. Odbor zahteva izveštaj od strane Ministarstva poljoprivrede i životne sredine u vezi sa izmenama Pravilnika kojim se reguliše nivo Aflatoksina u mleku i da li stupa na snagu 1. jula 2014. ili ne? Da ubuduće Pravilnici pre donošenja prođu minimalnu raspravu u Odboru za poljoprivredu, šumarstvo i vodoprivredu, i da se s tim u vezi održi sednica Odbora posvećena bezbednosti hrane i Pravilnicima.
12. Odbor preporučuje Ministarstvima poljoprivrede i trgovine da sa dužnom pažnjom razmotre prigovori organizacija malinara u vezi otkupa malina i ranog voća i da aktivno posreduju između hladnjačara i otkupljivača, da zaštiti i proizvođače i prerađivače.
13. Odbor zahteva od Ministarstva unutrašnjih poslova da ubuduće sve eventualne pretnje koje malinari dobijaju u otkupu malina, ispitaju i eventualni počinioci kazne.
14. Od nadležnih organa zahtevamo da po hitnoj proceduri obnove broj raketa i izvršioca da bi se efikasno poljoprivredni proizvođači mogli braniti od gradonosnih oblaka.

U diskusiji su učestvovali narodni poslanici: Marijan Rističević, Goran Ćirić, Milija Miletić, Milan Kovačević, Arpad Fremond, Žarko Bogatinović, Đorđe Stojšić, Miodrag Nikolić, Marko Atlagić.

Drga tačka dnevnog reda - **Izveštaj o merama preduzetim povodom zaključaka Odbora od 20. juna 2014. godine o stanju u stočarstvu, veterini i aktuelnoj situaciji sa izvozom mesa u zemlje Carinskog saveza (Rusija, Belorusija, Kazahstan)**

Predsednik Odbora, Marijan Rističević je obavestio članove Odbora da je održan sastanak sa premijerom Aleksandrom Vučićem. Tema je bila izvoz svinjskog mesa u zemlje članice Carinskog saveza i stanje u stočarstvu i veterini. Premijer je takođe upoznat i sa problemom sledljivosti u proizvodnji. Po njegovim rečima, od strane Vlade će biti urađeno sve, da se ubuduće takvi problemi preduprede i ukoliko bude potrebno, izvrši kadrovska reorganizacija službe.

Članovi Odbora sutakođe razmotrili Izveštaj o merama preduzetim povodom zaključaka Odbora od 20.juna 2014.godine o stanju u stočarstvu, veterini i o aktuelnoj situaciji u vezi izvoza mesa u zemlje Carinskog saveza (Rusija, Belorusija, Kazahstan). Tim povodom ustanovljeno je da su srpska i ruska služba imale različite rezultate analize svinjskog mesa srpskog porekla izvezenog za Rusiju zbog čega je neophodno usaglasiti ih i uvesti što hitnije elektronsku serftifikaciju mesa prilikom izvoza u zemlje Carinskog saveza. Sa ruskom stranom dogovoreno je sa se obrazuje zajednička veterinarska inspekcija koja će pratiti budući izvoz srpskog mesa na rusko tržište.

U vezi sa GMO, Dragan Glamočić, savetnik premijera za sektor poljoprivrede je istakao da u Evropi, 90% hrane za životinje je GMO, a meso koje uvozimo iz EU je ispravno. Po njegovim rečima, izmenom Zakona o GMO, uvešće se obeležavanje domaćih proizvoda (mleko, meso, jaja), poreklom od životinja koje su bile hranjene sirovinama koje nisu GMO.

U diskusiji su učestvovali narodni poslanici: Marijan Rističević, Miodrag Nikolić, Milija Miletić, Đorđe Stojšić, Žarko Bogatinović.

Treća tačka dnevnog reda- **Razno**

Pod tačkom Razno, članovi Odbora razmatrali su kako otkloniti štetu na usevima koje su nedavno pogodili gradonosni oblaci kao i zahtev malinara da im se pomogne oko ujednačavanja otkupne cene maline na tržištu.

Gosti sednice Odbora za poljoprivredu, šumarstvo i vodoprivredu bili su predstavnik Unije poljoprivrednih proizvođača iz Sremske Mitrovice Zlatan Đurić, Asocijacije poljoprivrednika Goran Puača i predsednik Saveza agrarnih udruženja Vojvodine Mikloš Nađ, koji su članovima Odbora direktno izložili probleme sa terena.

U diskusiji su učestvovali narodni poslanici: Marijan Rističević, Miodrag Nikolić, Milija Miletić.

Pošto drugih pitanja i predloga nije bilo, sednica je zaključena u 15,35 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević